정조 16년
梁山郡守成種仁疏曰伏以玄穹默相玉體冞康景命益昭尺衣漸長殿宮嘉悅之心與日俱深臣民愛戴之忱薄海惟同仍伏念臣稟性庸鈍受材綿薄空疎憒劣百無一可而粵自通籍之初猥蒙我殿下大造洪私陶鎔乎鹵莽而兼父師之恩拂拭於寒素而費造化之力歷揚華顯出入近密揣量本分感懼已極又於三四年之間再叨百里之寄已著蔑能之驗而不替試可之眷此非以臣謂或可堪於民事特憐臣窮不自謀使得優游於廩食之中臣雖冥迷寧不知恩第臣居官踰歲無一善狀慙愧民人早宜投劾而引去逖違天陛豈無戀結之微忱而只緣天災沓至民憂孔棘仍因蹲冒以至于今雖區區殫竭之心靡日不勤而矯救沒策撫摩乖方重以昨冬顚連之類尙未蘇息今夏風水之變罔有紀極飢荒溢目民邑將空臣驚遑奔走罔知攸爲夙宵憂煎寧欲無吪伏惟我殿下憂勞元元惟恐一夫之失所卽御極以後一副苦心而不但周旋邇班者承聆於辭敎之間仰認於運用之際雖遐外愚蠢之氓已皆測知德意謌誦恩言隱若有恃藹然相孚則如臣忝在守土之列者凡係閭巷疾苦雖毫細之事宜不敢蔽聰而況當民人渙散之機郡邑空廢之會惶懼自沮不以實聞則是由臣而棄梁之民也由臣而廢梁之邑也臣罪至此死豈可贖玆敢不避猥越之誅輒效疾聲之呼惟殿下少垂察焉本邑自來邑力凋殘民戶零鮮且當孔途責應甚煩如田政之紊戶役之繁軍額之空闕糶糴之流逋一毛一髮無非受病雖是他邑應行之事猶爲本邑切苦之弊設令時和歲豐民安物阜實無自立之勢而比年以來饑饉荐臻尤不成樣及至今番水災之後一境沈墊百穀蕩盡不惟今日有必散之形且於來歲無奠居之望噫凡民之情有目前之計則不至於流散目前雖急而或有日後居生之道則姑且依倚不去而今梁民則目前日後俱無可恃而爲生若是而民安得不散民散則邑何能獨存乎大抵本郡地形據在洛江入海之口兼受通度寺以下山谷之水一境之內水居十之七八而所謂平原廣野可耕可墾之土半是砂礫之場蘆葦之所矣晴天不雨之時上游之水暴至則劫漲餘漼直拍郡城夏漲則稚稼消瀜如霜打鹽沈秋漲則泥穗腐爛若魚餒肉敗水害偏甚自昔伊然今夏苦旱之餘幸得一雨而祁祁之喜忽成滔天之災五月十六日之雨六月十六日之雨曁二十五日之風雨江海震盪闔郡沈沒一望赤地無復餘存而七月二十三日之夜半風雨又是壬戌乙亥之所無人命之渰壓畜物之漂失亦旣甚多則山野變易家舍頹仆又不言可知矣西至伽倻津四十里南至甘同浦五十里東至金井山二十里北至邑後坪十五里之間欲見西成之穀物而不可得只是邑東一半邑北一面猶有一帶靑色而川反沙覆之患風萎蟲蝕之災又參錯於其間則雖曰一郡殆無民食非過語也今此水患實非一時災異之比而至於本郡則經一桑海之劫運垂死殘氓十百爲群啼號滿野景色哀痛臣遍行坊里好言慰撫則皆以爲海隅殘氓過蒙國恩昨秋還穀之預停連年漂戶之優恤曁寺奴婢積年逃故之永減洪恩至澤與天無極況本郡則邑坪之不入折受出自特敎郡人之拯活人命皆被異數萬里不異於階前遐荒亦同於輦轂老羸癃尫孰無須臾無死之心土着居氓寧有奔逬欲散之心而但秋無可食之粒春無可耕之土渰死無知反爲可羡言畢痛泣不勝嗚咽臣無辭可答含淚相視頹戶則姑令改構於舊里秋牟亦使仍耕於本土而公納有限旣不能擅自闊狹賑貸有時亦不得徑先議到則其扶老挈幼就食逃散之流臣亦默視而不能禁噫民家漂頹卽不幸之甚者而及見恤典之優厚還穀之蠲減則勢均力敵者反以家舍不漂爲不幸雖以漂戶言之旣受恤典矣又減還矣又蠲布矣又得材造家矣而尙或謀食而棄去臣之不職失民之罪不待冬春已難自解而民情到此亦可以想得矣雖然此則目前之事至於不出一二年蕩然必至於無邑無民則臣之憂慮罔措尤不自勝蓋本郡有三大堰其一卽邑坪二十里堰也其一卽郡南巨島三十里東西堰也其一卽黃山驛左右長堰也所謂邑堰則郡前大坪距江口稍間故梁民之農場生業多在於此但出峽之水衆流皆會觸石之湍其勢甚悍撗撞郡基截破田陌將有蕩析奔散之形故壬戌大水後其時道臣狀請劃得二千石儲置米四千兩營在錢二十三同十一疋正木築二十里長堰以防衝齧之患去乙丑又復潰決自朝家又捐六百石米東補西築其後有水災則輒得道內煙丁悉發邑中民戶逐年塡補至今有淸道藪居昌堰之稱前郡守南鶴聞亦爲疏請傍邑民六千丁未及始役臣於春間移牒而取用者爲三千五百名其餘二千五百名則以災歲民情無間彼此姑爲報巡營退限而境內軍丁入役又至三千餘名則其役巨弊大事之至難而未易成有如是矣曾不三朔遭此無前大水潰決頹圮者凡爲一千一百餘把其他蹲縮缺落三步五步在在皆然邑坪田土盡入於亂石堆沙仍成川渠則畢竟民無所仰其勢必散邑村皆空而官府之獨存臣固未敢必也所謂島堰則洛江下流分爲三叉一派濱於金海地而爲島之西一派隣於東萊境而爲島之東又一派瀉於島之中央而島遂分而爲左右矣二去丙申年亦自巡營狀請道內煙丁始築東西兩堰以防江流之泛溢去乙亥年又自巡營劃給三百石米益加完築而自是以後上江流沙堆積海門居然與堤堰同平故或因廟堂之區劃巡營之措置往往以役糧軍丁相役助功四圍周遭前後補完合爲三萬餘把而取土補莎皆在堰下故用力甚省不若邑堰之難成臣於昨秋到郡之初亟往審視則浦邊田土纔經沈沒而獨島中一隅得免泛濫防堰之功信乎不誣及至今夏之雨大水猝至怒濤奔浪衝突撞擊又從以海潮逆漲上驅下溯全島墊沒屋脊樹端出沒水中猶幸事在平明撐船救出而若於半夜昏睡之際有此水勢之趕至則一島民命幾乎皆不免魚腹矣及水潦畢降平陸露出臣馳往島中尺量破堰則或決走爲川或掘去成坎者爲三千餘把其他蹲縮頹缺亦難勝計大抵本郡戶摠僅爲二千一百八十餘戶而漂壓爲六百六十五戶其中島民漂壓爲三百六十二戶則被災之慘又是境內之最矣此堰一壞更無所恃飢困旣迫於前水患又掣於後則民人蕩殘勢所必至民皆蕩殘而郡邑之獨存臣又未敢必也所謂黃山堰卽郵館所在之地而右挾洛江汎濫之流左據澗谷衝激之水故右則高築江岸種竹成柵左則廣設堤堰以防急浪堰內田土皆是馬位而全坪所賴亦自不少雖曰本郡地方自是該驛主管故築堰顚末臣固未詳而春間因巡營狀請借得各邑軍丁增築添修則其利害所關亦可推知今夏大水東西長堰頹缺相望家舍漂沒不知其幾堰下田畓瀦而爲澤則此亦更無可爲之道如是而驛民又何以保存乎噫今此三大堰實係一邑民命堰破則民散堰築則民存民之聚散邑隨而存亡則改築一事豈容少緩黃山堰修廢便否非臣邑所可臆斷而竊以爲島堰則不可不築也邑堰則永破者不可復築而亂流則又不可不防也何者夫邑坪築堰專爲民田且關邑基而以水勢觀之則最初築堰必欲避遠邑里弓抱月彎强排水道見今川沙塡壅下流不泄水色反高於田形所以旣築而旋潰虛費許多年國用民力及玆潰破之後一川之流別作水道勢若建瓴回視舊川已就乾涸據此而水勢形便亦足揣知今欲力回趨下之水期於復舊之流則譬如精衛之銜木孟津之捧土殆非人力之可能而假令更費財力比前增築不出明年夏月必無幸矣雖然一任川水之亂流而不爲堤防則橫貫民田逬散原陌十里全坪永爲棄地不但民業大窮無所依靠而邑里城府亦無撐支之望臣率邑中父老下上川邊相察地宜則因其天作之水道略費人功之疎鑿斜築新堤恰滿八百把方可會通於舊川而有殺湍安流之勢如是則功役大省後災可避土有耕作之望而邑無潰圮之慮此臣所謂邑堰之永破則不可復築而亂流則不可不防者也至若島堰則蓋自洛江淤塞之後浸齧之患比年有之若又如今夏大水則一片堤堰不能抵敵此亦不必復築而但本島東西十里南北二十五里原野衍膴土品膏沃落種一斗得穀三斛除出蘆田不耕之土田畓結摠爲一千五十結零而國稅民産專仰此土民夫籍內籍外槪不下七百戶又從以魚利蘆利皆足以資生則眞所謂梁山中樂土矣家舍之藩墻只是此堰田畓之塍陌亦惟此堰今欲遷徙其民空棄其地則無所事於堰而若以爲民不可遽移土不可全棄則堰固不可不築昨年水災亦云偏酷而猶不至潰決泛溢則自非極備之雨無前之水如壬戌乙亥及今年則堰亦可恃而爲命也若曰事非萬全可以棄置則一島之前後左右皆水耳小人雖懷土而豈肯與黿鼉蛟鼈日爭其性命不思圖生之方而長守濱死之地乎此臣所謂島堰則不可不改築者也夫然則邑川新防之所爲八百把島堰更築之處爲三千把邑川則峽水衝突故防築之功難島堰則浦流舒緩故塡補之力寡今若料度其役丁所入則邑堰廣可六把高可二丈每把容入十丁而八百把之役丁當爲八千名島堰廣可三把高可丈餘每把容入四丁而三千把之役丁當爲一萬二千名合而計之則槪不下二萬名而本郡戶丁旣不過二千餘名且頷顑欲死之民實無以日操畚鍤雖欲借用傍邑而他邑民之赴役者往來輒費三日間或雇人代送者幾入一緡錢此在豐歲已是難行之事而況今四隣同災孰肯捨己而耘人判下已得之餘丁亦不敢爲取用之計則百計千思萬無一策如得某般穀物每丁一日雇價各給皮穀一斗五升則費了一千五百石可得一萬五千名而不足五千名則官民相議隨勢抄付自可完役而告功又況董役之地兼寓賙飢之政諸弊俱祛衆利自隨而臣本智慮淺短計無所出區區邑力亦無方便拮据之策其將一任其頹潰散亡而後已邑情民事其亦窮且隘矣噫一守宰之出位陳聞固萬萬踰濫而目見災荒孔酷人民阽盡劉之境土地曠廢郡邑有必空之勢誠不忍默無一言若蒙日月之明雖遠必燭以臣言謂或可採則內而廟堂外而方伯亟詢目前拯救之策博訪日後奠居之圖別加存恤早爲之所畢竟維持殘局使得列於七十州之一卽臣之日夕所顒望而亦梁民之視以爲聚散存亡之機者也情急敷陳語多僭屑伏地惶隕冞增死罪伏願殿下勘治其罪而矜察其言焉云云省疏具悉梁民之最被墊溺聞於筵臣之言觀於道伯之啓槪可依俙領略而猶不料若彼之甚也言念民情如在目中旣知之不可不亟救欲救之又不可不補之助之特允疏中之請俾完足食之功令道伯拮据可行之策斯速指一狀聞爾其召集父老民庶以朝家軫念之由多般慰諭皆得以安心奠業毋負差遣之本意